
Ha a május bőséges , aranyesőjével" köszönt ránk, és júniusban 
jól öntöz Medárd, nemcsak a gombák bújnak elő seregestül, hanem 
évről évre megjelennek a tragikus gombamérgezésekről szóló újság- 
hírek is. 

E könyvecske célja nem a gombacvéstól való elriasztás. A gombák 
finom ízeit kár lenne nélkülöznünk, s nem maradhatnak ki a korsze- 
rű táplálkozásból sem. Meg kell ismerkednünk alaposan a legfonto- 
sabb chető és mérges gombákkal és még néhány más, nem ehető 
fajjal is. Sokan még gyermekkoruk óta azt hiszik, hogy a meseköny- 
vek, képeslapok, marcipángombák - piros alapon fehéren pettyezett 
kalapú, légyölő galócája az igazi , MÉRGES GOMBA", A légyölő 
galóca valóban mérges, de a halállal végződő mérgezéseket legin- 
kább a sápadtizöld kalapú gyilkos galóca és az ártatlannak tűnő 
fehér galóca okozza! Sok ostoba babona ís fokozza a veszélyt. Nem 
igaz, hogy a gomba akkor mérges, ha fözőlevében az ezüstkanál 
vagy a hagyma, a petrezselyem megfeketedik (ez csak kénvegyületet 
jelez), mint ahogy az sem igaz, hogy minden mérges gomba lefor- 
rázva chetővé válik. Ez az általánosítás tragédiát okozhat, mivel 
éppen a leggyilkosabb mérgek vészelik át a forrázást, főzést! Inkább 
azokra az ismertetőjegyekre figyeljünk gondosan, amelyekkel a fa- 
jok jól azonosíthatóak - legyenek bár chető vagy mérges gombák. 
Kellő gyakorlat híján vagy ismeretlen gomba gyűjtésekor vizsgáltas- 
suk meg a gyűjtést a szaktanácsadó helyeken. Mindig csak ép, nem 
elöregedett példányokat gyűjtsünk. A fagyott, nyűves, romlani kez- 
dő gombákat cl kell dobni! Kosárba, dobozba szedjük és szállítsuk 
a gombát, mert a szatyorban összetörik, a fóliazacskóban be is fül- 
led, bomlásnak indul. Rövid időn belül használjuk fel, de addig 
ís tegyuk hűtőszekrénybe. A kész gombás étel is romlékony, frissiben 
fogyasszuk el, ne őrizgessük, mert ételmérgezést okozhat! 


Hazánkban a halálos kimenetelű gombamérgezések 90-98 99-át két 
gyakori gombánk, a gyilkos galóca és a fehér gyilkos galóca okozza! 
A mérgezés lappangási ideje hosszú, csak 6-24-40 óra elteltével kez- 
dődnek a tünetei. A mérgezettet azonnal kórházba kell szállítani! 
Mindkét faj fiatalon sima, zárt, tojásszerű, hártyás burokban fejlő- 
dik. Hosszában átvágva ,,tojásukat", jól látni benne a kialakuló 
kis kalapos gombát. A kifejlett példányokat arról ismerhetjük fel, 
hogy fehér lemezűek, és a tönkjükön gallér és bocskor található. 


1. Gyilkos galóca (Amanita phalloides). Kalapja különféle zöld 
(olajzöld, sárgászöld, zöldes, néha csaknem fehéres is lehet), sely- 
mesen fénylő, Lemezei fehérek. Fehéres tönkjét finom zöldes mintá- 
zat díszíti. Gallérja hártyás, fehér. Ha rosszul szakad el, a kalap 
szélén is maradhatnak foszlányai. A tönk gumós tövén hártyás, /e- 
hér bocskor van, de előfordul, hogy a bocskor mélyen van a talaj- 
ban, és leszakad, amikor kivesszük. Húsa fehér, szaga a nyers bur- 
gonyára emlékeztető. A tölgyfák gyökerével él ún. mikorrhiza-kap- 
csolatban (szimbiózisban). Tölggyel kevert erdők talaján gyakori, 
de néha fenyőerdőben is előfordul. Kora nyártól késő őszig terem. 


2. Fehér galóca (Amanita verna). Karcsúbb termetű, teljesen fehér 
gomba, fehér lemezekkel, gallérral és bocskorral. Bocskora mélyen 
van a talajban. Húsa fehér, jó szagú. Különösen Gödöllő és Tatabá- 
nya környékén gyakori. Főleg nyár elején fejleszt termőtestet, má- 
justól kezdve terem. Szintén tölgymikorrhizás gomba. 
Leggyakrabban a következő ehető gombákkal tévesztik össze: a) er- 
dőszéli csiperkével (1. 10. o.), amelynek lemezei kezdetben sem fehé- 
rek, végül pedig csokoládébarnára sötétednek. Csak gallérja van, 
bocskora nincs; b) dióízű galambgombával (I. 22. o.), amelynek 
a kalapja zöld vagy zöldes színű, de sem gallérja, sem bocskora 
nincs, és a húsa pattanva törik; c) bimbós pöfeteggel (I. 58. o.), 
mely a fiatal , galóca-tojáshoz"" hasonlít, de külsejét szemcsék, tüs- 
kék borítják, és a belseje szivacsos. 


4 


1. Légyölő galóca (Amanita muscaria). Piros vagy narancsvörös ka- 
lapja fehéren pettyezett, néha hiányzanak róla a pettyek. Lemezei, 
húsa és tönkje fehér. Tönkje galléros, s nincs rendes bocskora, csak 
rücskös övek díszítik az alján lévő gumó peremét. Nyíresekben, fe- 
nyőerdőben, mohás bükkösökben él, mikorrhizás. A hűvösebb ég- 
hajlatú területek gombája. Főleg ősszel terem. Súlyosan mérgező, 
veszélyes bódultságot okoz. Régen légyirtáshoz használták. 


2. Császárgomba (Amanita caesarea). Fiatalon olyan, mint egy to- 
jás, fehér burok veszi körül. (Népies neve: tojásgomba). Ahogy nö- 
vekszik, ebből lesz a nagy, tulipánszerű, hártyás bocskor. A kalapon 
nem maradnak pettyek, csak néha tapad meg rajta egy-egy nagyobb 
burokfoszlány. Piros, narancssárga kalapjának a széle bordás. Le- 
mezei és galléros tönkje sárga színű. Legszebb gombáink egyike. 
Melegkedvelő faj, a mediterrán területeken gyakori. Hazánkban fő- 
leg tölgyesekben és gesztenyésekben terem, nyáron és kora ősszel. 
Mikorrhizás. Régóta kedvelt ehető gomba (I. Fűszernövények 
54. o.). Ne tévesszük össze a légyölő galócával (1. ábra). 


3. Szürke selyemgomba (Amanita vaginata). Fésűsen bordás a ka- 
lapszéle, nincs gallérja, és a bocskora megnyúlt, hüvelyszerű. Szür- 
kés kalapja selymesen fénylő, lemezei, tönkje és a bocskora fehér. 
Karcsú gomba. Erdei fák gyökereivel él szimbiózisban. Nyáron és 
ősszel terem. Nyersen mérgező és a mérgező galócákkal összeté- 
veszthető. Ne fogyasszuk! 


4. Ragadós bocskorosgomba (Volvariella speciosa). Fehéres, krém- 
színű, szürkés kalapja nedvesen ragadós, szárazon fénylő. Lemezei 
fehéresből rózsaszínűek, hússzínűek lesznek. Gallérja nincs, de a 
tönk tövén hártyás bocskora van. Nitrogénkedvelő faj, kerti talajo- 
kon, takarmányföldeken, utak mentén és az akácosokban időnként 
tömegesen jelenik meg. Tavasszal, nyár elején és ősszel terem. Nem 
ízletes, és könnyen összetéveszthető a galócákkal. Ezt se szedjük! 


6 


II. tábla 


1. Párducgalóca (Amanita pantherina). Barna, világosbarna, bor- 
dás szélű kalapja fehéren pettyezett. A pettyek letörölhetők, vagy 
az eső lemoshatja őket. Fehérek a lemezei és a tönkje is. Gallérja 
könnyen szétszakad, néha hiányzik is. Párkányszerűen peremes a 
bocskora. Lombos- és fenyőerdők talaján él, mikorrhizás. Nyáron 
és ősszel gyakori. Súlyosan mérgező! Őrjöngésig fokozódó idegtü- 
neteket okoz. Joggal nevezhető , bolondgombának". 


2. Piruló galóca (Amanita rubescens). Rózsás-barnás, fehéres- 
rózsás kalapját kissé barnás, rücskös pettyek borítják. Fehéres leme- 
Zei és tönkje rózsás-borvörösen foltosodnak. Gallérja bordázott, 
s a tönk gumós tövét rücskös övek díszítik. Húsa pirul, a tönk aljá- 
ban sötét borvörös lesz. Erdei fák gyökereivel él szimbiózisban. Ko- 
ra nyártól késő őszig terem. Nagyon gyakori. Kalapbőrét húzzuk 
le, és alaposan főzzük meg. Csak jól piruló példányokat szedjünk, 
akkor biztosan nem tévesztjük össze a mérgező párducgalócával. 


3. Nagy őzlábgomba (Macrolepiota procera). Fiatalon dobverőre, 
kifejlődve pedig esernyőre hasonlít. 10-30 cm átmérőjű kalapja 
fehéres-halványbarnás, szálas felületét sötétebb barna, cserepes pik- 
kelyek díszítik. A púpja sima, barna. Barnán márványozott tönkjén 
a gallér gyűrűszerűen tologatható. Tönkje a kalapból csuklósan ki- 
fordítható. Erdőben, erdőszéleken nyár elejétől késő őszig gyűjthet- 
jük. Kalapja kirántva a legkedveltebb. Szálas-rostos húsú tönkje 
nem ehető. A mérgező párducgalócával néha összetévesztik. 


4. Vöröses őzlábgomba és rokon fajai (Lepiota helveola, L. brunneo- 
incarnata, L. subincarnata). Apró vagy kis termetű, okkeres, 
rozsdabarnás vagy sötétebb pikkelykékkel-pelyhekkel borított kala- 
pú és tönkű gombák. Gallérkájuk is csak pelyhekből áll. Lemezeik 
fehérek, sűrű állásúak. Húsuk többnyire kissé rózsás. Erdőben, er- 
dőszélen nőnek, egyik-másik faj az akácosokban él, az itt bemuta- 
tott faj a kertekben is megjelenik. Súlyos mérgezést okoznak! 


1. Kerti csiperke (Agaricus campestris). Kalapja fehéres vagy kissé 
barnás, pikkelyes, pikkelykés vagy csaknem csupasz. Lemezei kez- 
detben szép rózsaszínűek, éretten csokoládébarnák. Tönkje elég rö- 
vid, gallérja gyenge. Húsa fehér, alig rózsásodik. Íze finom, szaga 
kellemes, jellegzetes. Réteken, legelőkön tavasztól őszig gyűjthető 
kedvelt ehető gombánk. Termete hasonló a kétspórás csiperkéhez 
(A. bisporus) vagyis a , sampinyonhoz? (I. Fűszernövények 54. o.). 


2. Erdőszéli csiperke (Agaricus arvensis). Jól jegyezzük meg tulaj- 
donságait: kalapja fehéres, krémszínű vagy szalmasárgás, lemezei 
krémszürkésbőt barnásfeketére sötétednek. Tönkje lefelé kissé vas- 
tagodó. Bocskora nincs. Hártyás gallérjának az alsó oldala fogaske- 
rékszerűen díszített. Finom ízű, ánizsillatú gomba. Tavasztól őszig 
terem. Akácosokban, füves helyeken, erdőszéleken és erdőben is 
nő. Sajnos sokszor összetévesztik a halálosan mérgező gyilkos galó- 
cával és a fehér galócával (I. I. tábla). Az erősen sárguló karbol- 
szagú csiperkével is gyakran keverik össze (3. ábra). 


3. Karbolszagú csiperke (Agaricus xanthoderma). Hasonlít az erdő- 
széli csiperkéhez, de ha megfogdossuk, erősen sárgul a kalapja, és 
a tönk tövében a húsa is élénk citromsárgára színeződik. (Korábbi 
neve sárguló csiperke.) Fehéres kalapja gyakran füstszürkésen árnyalt, 
és a lemezei szép rózsaszínből sötétednek feketésbarnára. Szaga kelle- 
metlen, karbolszerű. Legelőn, erdőszélen és erdőben terem, nyáron 
és ősszel gyakori. Megárt, rosszullétet, tartós gombaundort okoz. 


4. Fenyvescsiperke (Agaricus sylvaticus). Kalapját barna-vörösbar- 
na szálas pikkelyek borítják. Fiatalon a lemezek, a fehér tönk, és 
a húsa is erősen vörösödő, majd megbarnul. A lemezek gyorsan 
feketésbarnák lesznek. Tönkje galléros. Lucosokban a fenyőtű kö- 
zött nyáron és ősszel bőven terem. Jóízű, ehető gomba. Lomboser- 
dőben is él hasonló ehető erdei csiperke. Ne tévesszük össze őket 
a súlyosan mérgező téglavörös susulykával. (I. a XVIII. táblát). 

IV. tábla 


1. Barna csengettyűgomba (Pluteus atricapillus,. Barna kalapú 
gomba, felkanyarodó, eleinte krémfehéres, éretten húsrózsaszín le- 
mezekkel. Barnán szálas tönkje a kalapból csuklósan kifordítható. 
Lomboserdeinkben tuskókon, kidőlt fákon egyenként terem, kor- 
hadó fűrészporon viszont csoportosan nő (Il. Gombák 2., 30. o.). 
Tavasztól őszig gyűjthető, ehető. A mérgező döggombáktól megkü- 
lönböztethető: a döggombák lemezei tönkhöz nőttek, tönkjük nem 
fordítható ki csuklósan, és talajon teremnek. 


2. Zöld harmatgomba (Stropharia aeruginosa). Kékeszöld színéről 
könnyen felismerhető, de nem mindig ilyen, hanem kifakul sárgás- 
okkerre. Nyálkás, megszáradva kissé fénylő kalapjának a szélét és 
a tönköt a gallér alatt fehér pelyhek borítják. Lemezei ibolyásszür- 
kén át sötétednek bíborbarnára. Lombos- és fenyőerdők avarjában 
nyáron és ősszel seregesen terem. Fogyasztását nem ajánljuk. 


3. Ízletes tőókegomba (Kuehneromyces mutabilis). Az egész gomba 
sárgásbarna, barna, fahéjbarna. Kalapja nedvesen egyszínű, de 
ahogy szárad, a közepe világosabb lesz, mint a nedvesebb széle. 
Másik jellegzetessége, hogy tönkje a kis, szakadozott gallérka alatt 
pikkelyes. Korhadó fatuskókon, öreg fák tövében, kidőlt fákon ta- 
vasztól őszig jelennek meg csoportjai. Jó, ehető gomba, de ne 
tévesszük össze a súlyosan mérgező fenyő-tőkegombával (I. Gom- 
bák 2., 48. o.) vagy a sárga kénvirággombával (4. ábra). 


4. Sárga kénvirággomba (Hypholoma fasciculare). Lemezei zöldes 
árnyalatúak: zöldessárgából zöldesbarnán át zöldes-feketésbarnák 
lesznek! Kénsárga-sárga kalapjának a közepe kissé narancsos. 
A fiatalabb példányok kalapszélén hamar elenyésző fátyolfoszlá- 
nyok vannak. Sárga tönkjén gyenge szálacskák jelzik a gallérzónát. 
Keserű ízű. Súlyosan mérgező! Lombos- és fenyőerdőkben fatuskó- 
kon, fák tövében szinte egész évben terem. Élénksárga termőtestei 
kisebb-nagyobb csoportokban jelennek meg. 

1. Zsemleszínű fakógomba (Hebeloma crustuliniforme). Kalapja 
krémokkeres-barnás. Lemezei tejeskávészínűek, s nedves időben 
barna cseppeket , izzadnak". Fehéres tönkjének a felső része lisztes- 
korpás. Retekszagú, rossz ízű. Erdők talaján, erdőszéleken főleg 
ősszel terem. Kissé mérgező (egy rokon faját I. Gombák 2., 48. o.). 


2. Kifakuló pókhálósgomba (Cortinarius nemorensis). Erdeinkben 
ősszel sokféle pókhálósgomba terem. Többnyire dohos szagúak, 
rossz ízűek, s mérgező is akad köztük. E faj liláskékes színű, de 
idős példányai barnásra fakulnak. Az ehető /ila pereszkétől (1. VII. 
táblát) a tönkön látható pókhálószerű szálak és a spóráktól rozsda- 
barna lemezei alapján lehet megkülönböztetni. 


3. Epeízű pókhálósgomba (Cortinarius vibratilis). Élénk rozsdasár- 
ga kalapja és fehér tönkje nyálkás, ragadós. Nagyon keserű. Sava- 
nyú talajú erdőkben él, mikorrhizás. Ősszel terem. Nem ehető. 


4. Tövisaljagomba (Entoloma clypeatum). Púposan szétterülő, vé- 
kony húsú kalapja szürkés-barnás-fehéres, szálas felületű. Lemezei 
piszkosfehéresből hússzínűek lesznek. Fehéres tönkje szálas húsú. 
Íze és szaga lisztre emlékeztető. Kertekben, gyümölcsösökben, 
kajszibarack- és szilvafák alatt, erdőben, bokros erdőszéleken, kö- 
kény, galagonya stb. környékén nő. Mikorrhizás, áprilisban-május- 
ban terem. Ehető, de hasonlít a mérgező döggombákhoz (I. 5. ábra 
és Gombák 2., 30. o.). 


5. Nagy döggomba (Entoloma sinuatum). Fehéres-okkeres-szürkés- 
barnás kalapja finoman sugarasan szálas. Nagy gomba, a termeté- 
hez képest vékony, fehér hússal. Lemezei sárgásból hússzínűvé vál- 
nak. Tönkje fehéres, selymes fényű, s a hús tönkben szálas. Íze 
és szaga nem jó. Lombosfákkal mikorrhizás, erdőtalajon nő. Főleg 
ősszel terem. Súlyosan mérgező. Összetévesztik a csiperkével, máju- 
si pereszkével és a szürke tölcsérgombával! 

1. Májusi pereszke (Calocybe gambosa). Népies neve, a ,,Szent 
György-gomba"" is jelzi, hogy tavaszi gombáink egyike. Fehéres, 
krémszínű, sárgás-fehéres, lisztszagú gomba, sűrűn álló fehér leme- 
zekkel. Húsa a kalapban vastag, a lemezei viszonylag keskenyek. 
Ritkás erdőkben, erdőszéleken, bokros helyeken kereshetjük 
áprilisban-májusban. Ízletes, ehető gomba. Ne tévesszük össze a 
halálosan mérgező fehér galócával (I. I. tábla), a téglavörös susuly- 
ka fiatal, még fehéres példányával (1. XVIII. tábla) vagy a nagy 
döggombával (I. VI. tábla). 


2. Tejpereszke (Leucopaxillus lepistoides). Nagy termetű, vastag hú- 
sú, fehéres termőteste itt-ott kissé kékes-zöldesen árnyalt. Félgömb 
alakú kalapja cipónyira is megnőhet. Sűrűn álló lemezei a kalap 
vastag húsához képest keskenyek. Tönkje vaskos, felfelé keskenye- 
dő. A füves sztyep gombája, hazánk rétjein, legelőin nem ritka. 
Jóízű, ehető gomba, nyáron és kora ősszel terem. Csak a színe ha- 
sonlít a fehér galócához és a gyilkos galócához, de nincs gallérja, 
nincs bocskora, és mindig a fátlan, füves területeken él! 


3. Lila pereszke (Lepista nuda). Az egész gomba élénkebb-fakóbb 
lila, kalapja lilás-vöröses, lilásbarna is lehet. Jól megbújik az őszi 
vastag avartakaróban. Lombos- és fenyőerdőkben egyaránt gyakori. 
Jó, ehető, érdemes gyűjteni (1. Fűszernövények, 52. o.). Hasonlít 
néhány nem ehető, kékes-lilás-lila színű, dohos szagú pókhálósgom- 
bához (Il. VI. tábla). A mérgező retekszagú kígyógomba nála jóval 
kisebb, törékeny, üveges húsú (I. XIX. tábla). 


4. Fenyő-pereszke (Tricholoma terreum). Kis vagy közepes termetű, 
kúpos-púpos kalapú gomba. Kalapja egérszürke, barnásszürke pik- 
kelykéktől nemezes. Tönkje és lemezei világosabbak, fehéresek- 
szürkésfehérek. Fenyvesekben ősszel seregesen terem. Gyakori, jóí- 
zű, de törékeny, vékony húsú, ehető gomba. Rokona, a súlyosan 
mérgező párducpereszke (1. Gombák 2., 22. o.) ritka nálunk. 

ot VII. tábla 


1. Bokros pereszke (Lyophyillum fumosum). Jellegzetessége, hogy 
közös tőből ágaznak szét tönkjei. Kalapja barna, szürkésbarna. Le- 
mezei és tönkje fehéresek-szürkések. Erdőben, erdőszéleken, füves 
helyeken terem nyáron és ősszel. Csoportjai néha , boszorkánygyű- 
rűben" nőnek. Ehető. A mérgező döggombáktól (I. 14. o. és Gom- 
bák 2., 30. o.) a tönk sajátossága alapján megkülömböztethető. 


2. Nyárfa-pereszke (Tricholoma populinum). Nagy termetű, vastag 
húsú gomba. Barnás-hússzínű kalapja, tönkje és fehéres lemezei 
is vörösbarnán foltosodnak. A homoki nyárasokban, nyárfasorok- 
ban ősszel seregesen terem, nyárfa-mikorrhizás. Kalapbőrére jól rá- 
tapad a homok. Kesernyés ízű, nem fogyasztható. 


3. Büdös galambgomba (Russula foetens). Elég nagy termetű, jól 
felismerhető faj. Sárgásbarna, okkerbarna kalapja nyálkás-ragadós, 
szárazon fényes, s a széle göröngyösen bordás. Krémszínű lemezei 
és tönkje rozsdabarnán foltosodók. Tönkjének a belseje , emelete- 
sen" üreges. Húsa pattanva törik, morzsolódó. Erdeinkben nyáron 
és ősszel nagyon gyakori. Csípős ízű, rossz szagú, nem ehető. 


4. Földtoló galambgomba (Russula delica). Közepes vagy nagy ter- 
metű, de zömök, alacsony tönkű, fehéres színű gomba. Kalapjának 
a közepe bemélyedő, tölcséresedő, a széle pedig begöngyölt. Több- 
nyire föld vagy avartörmelék borítja. Lemezei kissé lefutók. Henge- 
res, rövid tönkje felül kissé kékes-zöldes. Húsa pattanva törik, de 
elég kemény. Erdőtalajon él, mikorrhizás. Nyáron és ősszel bújnak 
elő termőtestei. Ehető, de nem jóízű, csípős is lehet. 


5. Hánytató galambgomba (Russula emetica). A többi élénkpiros 
kalapú galambgombától az különbözteti meg, hogy fehér a lemeze, 
fehér a tönkje, húsa puha és égetően csípős. Termete is kisebb. Mo- 
hás, savanyú erdőtalajokon él, mikorrhizás. Nyáron és ősszel he- 
lyenként gyakori. Kellemetlen gyomor- és béltüneteket okoz. 

VIII. tábla 


1. Piros galambgomba (Russula rosacea). Szép piros vagy fehéresen 
foltos, matt a kalapbőre. Lemezei halvány krémszínűek, tönkje pe- 
dig fehér vagy rózsásan színezett. Pattanva törő húsa feltűnően ke- 
mény. Íze olyan, mintha ceruza fáját rágnánk, kesernyés is lehet. 
Lomboserdeinkben nyáron, kora ősszel bőven terem, de fenyőerdő- 
ben is él. Mikorrhizás faj. Fogyasztásra nem alkalmas. 


2. Barnulóhúsú galambgomba (Russula xerampelina) és rokon fa- 
jai. A hús barnulásáról és kellemetlen halszagukról jól felismerhet- 
jük őket. Lemezeik krémszínűek-okkeresek. Kalapszínük különféle: 
lehet sötét borvörös-kárminvörös, mint a bemutatott fenyőmikorr- 
hizás példányoké, de bükkök, tölgyek, nyírfák alatt barna-borvö- 
rös-sárgás-zöldesen tarka kalapú példányokat gyűjthetünk. Tönk- 
jük fehér vagy rózsásvörösen futtatott, a fogdosástól megbarnul. 
Jó, ehető gombák mind, halszaguk főzéskor eltűnik. 


3. Ízletes galambgomba (Russula alutacea). Kalapbőre barnásvörös, 
vörös, barnássárga, olajzöldes színnel tarkított, fényes. Lemezei sár- 
gák, okkersárgák, törékenyek. Tönkje fehér, a töve lehet kissé rózsás 
is. Pattanva törő húsa morzsalékony. Lombosfákkal mikorrhizás, 
nyáron és ősszel termő, jó, ehető gomba. A nem csípős, jóízű ga- 
lambgombák mind ehetők, de könnyen összetéveszthetjük őket az 
égetően csípős ízűekkel. Gyűjtés közben egy-egy pici darabkát kós- 
toljunk meg a lemezükből. Ne feledjük azonban, hogy ez a szabály 
csak a galambgombákra érvényes! 


4. Vöröstönkű galambgomba (Russula olivacea). Nem az egyetlen 
vörös tönkű faj, mégis könnyű megkülönböztetni a többitől. Nagy 
termetű, vastag, húsos kalapja olajbarna-bíbor-borvörös, s a bőre 
matt, finoman repedezett felületű. Lemezei sárgák, nem csípősek, 
vaskos tönkje pedig csaknem egészen vöröses. Lomboserdőben, fő- 
leg bükk és gyertyán alatt terem, de a lucfenyvesekben is előfordul. 
Mikorrhizás. Nyáron és ősszel gyűjthető kiadós, ehető gomba. 

IX. tábla 


1. Kékhátú galambgomba (Russula cyanoxantha). A neve ugyan 
,,kékhátú", de lehúzható kalapbőre inkább rózsáslila, kékeslila, 
kékeszöld színű. Lemezei fehérek, rugalmasan elhajlanak, nem tö- 
rékenyek, ha az ujjunkat végighúzzuk rajtuk. Tönkje fehér, néha 
halványibolyásan árnyalt. Lemezein és tönkjén nincsenek rozsda- 
foltocskák. Pattanva törő húsa merev, fehér, a kalap bőre alatt több- 
nyire rózsás-lilás. Lomboserdeink gyakori mikorrhizás gombája, 
nyáron és ősszel gyűjthető. Jóízű, kedvelt, ehető gomba. 


2. Dióízű galambgomba (Russula heterophylla). Zöld, barnászöld 
kalapú, fehér lemezű, fehér tönkű gomba. Színei miatt gyakran a 
halálosan mérgező gyilkos galócával tévesztik össze. Fokozza a ve- 
szélyt az is, hogy gyakran egy időben, hasonló helyen teremnek. 
Jól jegyezzük meg, hogy a dióízű galambgombának nincs gallérja, 
és bocskora sincsen! Lemezei, a tönk töve és gyakran a kalapja 
is rozsdafoltos. Húsa pattanva törő, morzsalékony, lemezei töréke- 
nyek. Gyakran már júniustól kezdve terem lomboserdeinkben. Mi- 
korrhizakapcsolatban él a fákkal. Jó, ehető gomba. 


3. Varashátú galambgomba (Russula virescens). Rücskös-varas, re- 
pedezett, kékes-zöldes, zöldes-fehéres kalapbőre minden más gom- 
bától jól megkülönbözteti. Lemezei és a tönkje fehérek. Húsa pat- 
tanva törik. Az erdei lombosfák mikorrhizás gombája. Lomberdők 
talaján főleg a nyári hónapokban nő. Jóízű, ehető. 


4. Fehértejű keserűgomba (Lactarius piperatus). Jó nagyra növő, 
fehér-fehéres színű kalapja csupasz; bemélyedő, majd tölcséresedő 
a közepe. Lefutó lemezei nagyon sűrűn állók. Tejnedve fehér. Égető- 
en csípős íze ellenére is fogyasztják. Erdélyben a fiatal kalapokat 
roston vagy a tűzhely tetején szalonnával megsütik, és juhtúróval 
vagy sajttal, tejföllel ízesítik. Csípősségét így elveszti, de kissé keser- 
nyés lesz az íze. Nálunk nem nagyon eszik. Erdeinkben nyáron tö- 
megesen terem. Mikorrhizás. 

1. Rizike (Lactarius deliciosus) és rokon fajai. Közös jellemzőjük, 
hogy kalapjuk, lemezeik és tönkjük narancsszínű, de lehetnek zöl- 
den foltosak is. Kalapjuk körkörösen sávos, a közepe bemélyedő 
(1. a). Tönkjük hengeres, elég zömök, s a belseje többnyire üres. 
Húsuk pattanva törik. Narancsvörös tejnedvük levegővel érintkezve 
megzöldül, vagy kb. fél óra elteltével borvörös színű lesz. Nyáron 
és ősszel gyűjthetők a fenyőerdőkben. A luc-, illetve az erdei és 
feketefenyő mikorrhizás gombái. Kitűnő, ehető gombák (I. Fűszer- 
nyövények, 56. o.). Az égetően csípős nyírfa-szőrgomba (2. ábra) 
hasonlít hozzájuk. 


2. Nyírfa-szőrgomba (Lactarius torminosus). Kalapja és tönkje 
rózsás-hússzínű, lemezei világosabbak. Kalapját körkörös, vilá- 
gosabb-sötétebb sávok díszítik, a széle pedig feltűnően szőrös. 
Húsa pattanva törik. Fehér tejnedve égetően csípős. Megárthat. 
Az északi országokban és a Szovjetunióban úgy fogyasztják, hogy 
alapos főzés után leöntik a főzőlevét. Mikorrhizás, a nyíresekben 
terem nyáron és ősszel, 


3. Kenyérgomba (Lactarius volemus). Jól felismerhető, közepes 
vagy nagy termetű faj. Kalapja és tönkje egyformán színezett, na- 
rancsbarna, rozsdabarna, matt felületű. Ha eltörjük, bőségesen te- 
jel. Tejnedve fehér, de a levegőn megbarnul. Sárgás-krémszínű leme- 
zei a kicsurranó tejtől barnán foltosodnak. Erdei fákkal él mikor- 
rhizaviszonyban, lombos- és fenyőerdőkben nyáron és ősszel terem. 
Ehető, nyersen sem ártalmas. 


4. Vörösbarna tejelőgomba (Lactarius guietus). Fakó vörösbarna 
színű, s a kalapja csak kissé zónás. Tejnedve vizes, krémfehéres, 
enyhe vagy kissé kesernyés. Elég gyengén tejel, hamar kiszárad. Sza- 
ga gyenge, de kellemetlen, levélpoloskára emlékeztető. Tölgymikor- 
rhizás faj, tölgyfák tövében nyáron, ősszel gyakori. Nem mérges, 
de rossz szagú, és az íze sem jó. 

1. Begöngyöltszélű cölöpgomba (Paxillus involutus). Sárgásbarna- 
olajbarna színű a kalapja és a tönkje. Lefutó lemezei kissé világo- 
sabbak, olajos barnássárgák. Az egész gomba, de főleg a lemezek 
nyomásra vagy sérülésre gesztenyebarnán foltosodnak. Másik jel- 
legzetessége, hogy a kalap pereme begöngyölt. Lombos- és fenyőer- 
dőkben egyaránt terem, nyáron és ősszel gyakori. A homoki nyára- 
sokban feltűnően tömeges lehet. Még nem ismerik pontosan a 
méreganyagait. Nyersen súlyosan mérgező, sőt halálos mérgezést 
is okozhat, de jól megfőzve is megárthat! 


2. Vöröses nyálkásgomba (Chroogomphus rutilus). Az egész gomba 
rézvörös-borvörös színű, de a tönk alsó része és a hús a tönk aljában 
sárga-narancsossárga. Lefutó, ritkán álló lemezei az érett spóráktól 
végül csokoládébarnák lesznek. Púpos kalapja kissé ragadós, szára- 
zon fénylő. A fiatal termőtesteken jól látható, hogy a kalap széle 
és a tönk között szálakból álló fátyol feszül. Ez később elszakad, 
s többnyire el is tűnik. Az erdei- és a feketefenyő mikorrhizás gom- 
bája. Nyáron és ősszel bőven terem a fenyőerdőkben. Jó, ehető. 


3. Elefántcsont csigagomba (Hygrophorus eburneus). Termőteste 
fehér, lemezei ritkán állók, vastay"k, lefutók, s karcsú tönkjének 
a felső része szemcsés-korpás. Fiatalon és nedves időben a kalapja 
és tönkje nyálkás-ragadós. Mikorrhizás gomba, lomboserdők tala- 
ján terem az őszi hónapokban. Ehető, de nyálkás bőrét húzzuk le. 


4. Sárgapelyhű csigagomba (Hygrophorus chrysodon). Kalapja szé- 
lén és a tönk felső részén sárga pelyhek, szemcsék láthatók. Termő- 
helye, termésideje az előző fajéhoz hasonló. Nem gyakori. Ehető. 


5. Szagos csigagomba (Hygrophorus agathosmus). E szürke, 
szürkés-fehéres kalapú csigagomba a keserűmandula szagáról is- 
merhető meg. A tönkje és ritkán álló lemezei fehérek. A lucosok 
jellegzetes őszi gombája. Mikorrhizás. Ehető. 

1. Parlagi tölcsérgomba (Clitocybe dealbata var. corda). Piszkos 
testszínű-okkeres-szürkés-fehéres gombácska. Lemezei sűrűn állók, 
kissé lefutók. Tönkje többnyire görbe. A kifejlett kalapok széle 
leginkább hullámos. Húsa vékony. Legelőkön és más füves helyeken 
főleg ősszel, késő ősszel gyakori. Súlyosan mérgező. Együtt nőhet 
a kedvelt mezei szegfűgombával (I. 36. o.). 


2. Sereges tölcsérgomba (Clitocybe gibba). Okkersárga, barnások- 
ker kalapú, fehér, lefutó lemezű gomba. Kalapja eleinte púpos, ké- 
sőbb viszont tölcséresedő. Jó szagú. Erdőben tavasztól őszig serege- 
sen terem. Ehető. Ne tévesszük össze a mérgező rozsdás, fakósárga 
vagy viaszfehér színű tölcsérgombákkal (I. Gombák 2., 20. o.). 


3. Óriás tölcsérgomba (Clitocybe geotropa). Egész termőteste krém- 
színű, krémokkeres. Jellegzetessége a kalap közepén lévő púp és 
az, hogy fiatalon a nagy, felfelé vékonyodó tönkhöz képest feltűnő- 
en kicsi a kalapja. Lemezei lefutók. Húsa a tönkben szálas-rostos. 
Illata fűszeres. Erdős, bokros helyeken nyáron és ősszel terem. Ehe- 
tő (I. Fűszernövények 58. o.). 


4. Szürke tölcsérgomba (Lepista nebularis). Szürke, barnásszürke, 
vastag húsú kalapja nem tölcséres. Krémszínű lemezei csak kissé 
lefutók. Tönkje felfelé vékonyodó, s a tönk húsa szálas-rostos. 
Ősszel a vastag erdei avarban seregesen, , folyásokban?? és , boszor- 
kánykörökben"" jelennek meg termőtestei. Nagyon gyakori. Ehető, 
érzékenyebbeknél enyhe gyomor- és béltüneteket is okozhat. Fűszer- 
gombaként jól használható (1. Fűszernövények 58. o.). Hasonlít a 
súlyosan mérgező nagy döggombához (I. 14. o.)! 


5. Húsbarna pénzecskegomba (Laccaria laccata) és 6. lila pénzecs- 
kegomba (L. amethystina). Nedvesen élénk rózsás-rozsdásak, illet- 
ve lila színűek, szárazon kifakulnak. Lemezeik ritkán állók, vasta- 
gok. Erdei talajon nyáron és ősszel gyakoriak. Ehetők. 

XIII. tábla 


1. Gyűrűs tuskógomba (Armillariella mellea). Barna, sárgásbarna, 
mézsárga kalapjának a felületét - de legalább a közepét - apró szá- 
las pikkelykék díszítik. Fehéres-krémszínű, tönkhöz nőtt vagy kissé 
lefutó lemezei megbarnulnak, foltosodnak. Tönkje galléros, görbe, 
alul kihegyesedő, s a tönk húsa rostos. Íze nyersen összehúzó, fa- 
nyar. Erdőirtásokban, tuskókon, erdei és gyümölcsfák tövében 
ősszel jelennek meg csoportjai. Tömegesen termő, ehető gomba. 
Rostos-szívós tönkjének csak a felső harmada ehető. Legalább 20 
percig főzzük, mert nyersen mérgező. 


2. Csoportos tuskógomba (Armillariella tabescens). Hasonlít az 
előző fajhoz, de nem galléros a tönkje, és a termőteste okkerbarna, 
fakóbarna. Lomboserdők talaján csoportosan, csokrosan terem. 
Nyáron és ősszel egyes vidékeken gyakori. Kalapja és a tönk felső 
része ehető. 


3. Világító tölcsérgomba (Omphalotus olearius). Közepes vagy nagy 
termetű, csoportos növésű, élénk narancssárga, narancsvörös színű 
gomba. Selymesen fénylő tölcséres kalapja narancsbarna is lehet. 
Lemezei mélyen lefutnak a lefelé vékonyodó, görbe tönkre. Húsa 
sárga, sötétsárga. Melegkedvelő faj. A mediterrán területeken olaj- 
fák alatt, nálunk főleg a tölgyek tövében vagy tuskóján nő, nyáron 
és ősszel. Mérges, a tünetek gyorsan és gyakori hányással jelentkez- 
nek. Rendszerint a sárga rókagombával (1. 40. o.) tévesztik össze, 
pedig az nem is lemezes gomba, hanem ráncokból-erekből áll a 
termőrétege. 


4. Kajsza lisztgomba (Clitopilus prunulus). Fehéres-szürkés, matt 
kalapú, puha húsú gomba. Lefutó rózsaszín-hússzínű lemezeiről, 
lisztízéről és lisztszagáról jól ráismerhetünk. A kalapja féloldalas, 
kajla is lehet. Erdei talajon, bokros helyeken tavasztól őszig terem. 
Ehető, de étkezési szempontból nem jelentős gomba. 

XIV. tábla 


1. Késői laskagomba (Pleurotus ostreatus). Emeletesen egymás fö- 
lött növő, kagyló alakú vagy féloldalas kalapú termőtestei akkor 
jelennek meg a fák törzsén vagy tuskóján, amikor elég hűvösek 
már az őszi éjszakák. Kalapjának a színe szürke, kékes-barnás, feke- 
tés. Lefutó lemezei fehérek, s a tönkje rövid. Rokonsági köréből 
olyan fajtákat szelektáltak, amelyek az év minden szakában képesek 
termőtestet fejleszteni. Ezeket mezőgazdasági hulladékanyagokon 
nagyüzemileg és házilag is termesztik. Kiskertekbe beoltott farön- 
kökkel telepítik. Jóízű, ehető gomba, de elöregedve szívós a tönkje. 


2. Erestönkű laskagomba (Pleurotus cornucopiae). Kalapja sárga, 
okkeres, halványbarnás színű. Fehéres-krémszínű lemezei lefutnak 
a tönkre, és azon eres hálózatba folytatódnak. Csoportosan nő, 
kalapja többnyire féloldalas, a tönkje görbe. Lombosfák törzsén, 
tuskóján nyáron és ősszel terem. Dél- és Délnyugat-Dunántúl szilfá- 
in nemcsak manapság gyakori, hanem már évszázadokkal ezelőtt, 
is az volt. Bizonyítják ezt a Clusius-kódex (1601) szép ábrái. Jó, 
ehető gomba, de a tönkje ennek is eléggé szívós. Termeszthető. 


3. Ördögszekér-laskagomba (Pleurotus eryngii). Barna, szürkésbar- 
na, nemezes kalapja rendszerint kajla. Lefutó lemezei fehéresek- 
szürkések, a tönkje lefelé keskenyedő. Legelőkön, réteken él, ott, 
ahol az ördögszekér (Eryngium campestre) nő. Ősszel gyűjthető, 
jó, ehető gomba. Egyszerre jelenik meg a súlyosan mérgező parlagi 
tölcsérgombával (1. 28. o.). Ügyeljünk erre! 


4. Nyár-fagomba (Panus tigrinus). Fehéres, sárgás-fehéres kalapja 
és tönkje apró, barnásfekete pikkelykéktől tarka. Kalapja begön- 
gyölt szélű, a közepe bemélyedő, tölcséresedő. Lemezei fehéresek, 
okkeresek, fiatalon nagyon sűrűn állók. Lombosfák, főleg nyárfák, 
füzek tuskóján gyakori, de megmunkált faanyagon (pl. vasúti talp- 
fán) is előfordul. Tavasztól késő őszig helyenként - főleg árterülete- 
ken - tömegesen terem. Ehető, de rágós, szívós, vékony húsú gomba. 


32 


1. Árvégű fülőke (Collybia fusipes). Csoportosan termő, vöröses- 
barna, hússzínű gomba, széles, elég ritkán álló, barnásvörösen fol- 
tos lemezekkel. A tönkje lefelé vékonyodó, árszerűen kihegyesedő, 
megcsavarodó, s hosszában árkolt, bordás felületű. Lombosfák tö- 
vében, tuskóján nyáron és ősszel terem. Csak a kalapja ehető, a 
tönk húsa kemény, szívós-rostos, 


2. Rozsdásszárú fülőke (Collybia dryophila). Elég kis termetű faj. 
Ellaposodó, csupasz kalapja krém-okker-rozsdasárgás, sárgás- 
barnás színű. A lemezei sűrűn állók, fehéresek-krémszínűek. Tönk- 
je vékony, rozsdaszínű, szálas húsú. Lombos- és fenyőerdei avarban 
tavasztól késő őszig gyakori. Ehető. Ne tévesszük össze a nem ehető 
gyapjaslábú fülőkével (3. ábra). 


3. Gyapjaslábú fülőke (Collybia peronata). Barnás színű, az előző- 
nél ritkábban álló lemezei kezdetben sárgás árnyalatúak. A tönkjé- 
nek töve feltűnően szőrös-gyapjas. Csípős, rossz ízű. Lombos- és 
fenyőerdők avarjában tavasztól késő őszig terem, gyakran seregesen 
nő. Nem ehető. 


4. Téli fülőke (Flammulina velutipes). Csoportosan terem. Kalapja 
sárga, rozsdasárga, ragadós, tönkje bársonyos, sötétbarna. Lemezei 
sárgásak. Húsa halszagú, a tönkben szálakra foszló. Lombosfák 
törzsén, tuskóján ősztől kora tavaszig terem. Az akácosokban igen 
gyakori. Termőtestei az átfagyástól sem mennek tönkre, a hó, a fagy 
megszűnte után tovább képesek növekedni. A kalapja ehető, főleg 
salátának szokták elkészíteni. 


5. Gyökeres fülőke (Oudemansiella radicata). Karcsú tönkje a ta- 
lajban hosszú, gyökérszerű részben folytatódik. Barna, szürkésbar- 
na, ragadós, ráncos és viszonylag kicsi a kalapja, a lemezei pedig 
fehérek, ritkán állók. Lomboserdők talaján tavasztól őszig szálan- 
ként nő. A kalapja ehető. 

XVI. tábla 


1. Mezei szegfűgomba (Marasmius oreades). Országunk különböző 
tájain más és más a népi neve (csirkegomba, harmatgomba, tévesen 
csiperke). Sima kalapja egyszínű okkeres, krémszínű vagy halvány- 
barnás. Tönkje nehezen elszakítható, szívós, merev. Ritkán álló le- 
mezei a kalaphoz hasonló vagy kissé világosabb színűek. Íze, szaga 
kellemes, fűszeres. A legelőkön, réteken és más füves helyeken is 
eső után gyorsan megjelenik. Tavasztól késő őszig gyűjthető. Csak 
a kalapja és a tönk felső része ehető. Télire megszárítják (1. Fűszer- 
növények, 60. o.). Nagy mennyiségben kerül piacra. A piaci gomba- 
ellenőrök aprólékosan vizsgálják át a sokkosárnyi szegfűgombát, 
hogy még véletlenül se lehessen köztük súlyosan mérgező susulyka 
(I. 38. o.), vörhenyes őzlábgomba (I. 8. o.) vagy parlagi tölcsérgom- 
ba (I. 28. o.). 


2. Enyhe tobozfülőke (Strobilurus stephanocystis). Apró, vékony 
tönkű tavaszi gomba, világosabb vagy sötétebb barna kalappal, 
fehéres-krémszínű lemezekkel. A talajban korhadó erdei- és 
feketefenyő-tobozokon nő. A lucfenyő tobozain egy rokonfaja él. 
Nincs mit enni rajta. 


3. Fehér porhanyósgomba (Psathyrella candolleana). Fehéres-krém- 
okkeres kalapjának szélén múlékony, fehér burokmaradványok van- 
nak. Sűrűn álló lemezei fehéresből lilásbarnán át színeződnek sötét 
bíborbarnára. Tönkje karcsú, fehér, a belseje csöves. Lombosfák 
tövében, tuskóján csoportosan és a talajon seregesen nő tavasztól 
őszig. Ehető, de nagyon törékeny, vékony húsú gomba. 


4. Barna porhanyósgomba (Psathyrella hydrophila). Kalapja nedve- 
sen sötétebb, kiszáradva világosabb barna, a szélén gyenge, hamar 
eltűnő szálas fátyolmaradványokkal. Lemezei végül csokoládébar- 
nák lesznek. Tönkje fehéres. Lombosfák korhadó tuskóján nyáron 
és ősszel csoportosan nő. Ehető, de nagyon törékeny. Összetéveszt- 
hető a súlyosan mérgező fenyő-tőkegombával (1. Gombák 2., 48. o.). 

XVII. tábla 


1. Gyapjas tinta gomba (Coprinus comatus). Fehéres színű, elég 
nagy gomba. Megnyúlt, tojásdad, majd harangszerű kalapját 
fehéres-barnás gyapjas pikkelyek fedik. Lemezei a fehérből rózsa- 
színre váltanak, majd megfeketednek, végül a kalappal együtt tinta- 
szerű folyadékká válnak. Tönkjén vékonyka, leváló gyűrű van. Hú- 
sa törékeny. Tavasztól őszig seregesen nő a trágyás, megművelt 
talajokon, füves helyeken, parkokban. Az országutak mentén gyak- 
ran szinte sorfalat áll. Fiatalon ízletes, ehető, de hamar elfolyóso- 
dik. Termesztésével kísérleteznek. 


2. Kerti tintagomba (Coprinus micaceus). Rozsdabarna-okkerbarna 
kalapja gyűszű alakú, majd kúposan kiterül. Felülete csillámosan 
szemcsés, és csaknem a közepéig rovátkolt. Fehér, csöves tönkje 
igen törékeny. Fák tövében, tuskók mellett, korhadó faoszlopok kö- 
rül gyakran látni szétfolyt, megfeketedett csoportjait. Tavasztól ké- 
ső őszig terem. Csak az egészen fiatal példányok ehetők. Leszedve 
is gyorsan elfolyósodik. Fogyasztása után legalább 24 óra hosszat 
nem szabad alkoholt inni, mert a kettő együtt rosszullétet okoz. 


3. Téglavörös susulyka (Inocybe patouillardii). Kis termetű. Kúpos 
kalapja és tönkje kezdetben fehéresek, majd fokozatosan rózsaszí- 
nűre, téglavörösre színesednek. Kalapja selymes, sugarasan szálas, 
a széle behasadozó. Húsa kissé vörösödő, a tönkben szálas. Szaga 
kellemes is lehet. Lomboserdők talaján főleg májustól júliusig te- 
rem. Súlyosan mérgező! 


4. Kerti susulyka (Inocybe fastigiata). Kis termetű. Kúpos-csúcsos 
kalapja szalmasárga-sárgásbarna, sugarasan szálas, selymesen fény- 
lő. Lemezei olajsárgás-agyagbarnák, sűrűn állók. Fehéres-sárgás- 
fehéres tönkje finoman korpás-pelyhes, az alja nem gumós. Húsa 
fehér, törékeny, szálas. Kissé kellemetlen szagú. Erdőtalajon, bok- 
ros helyeken, kertekben tavasztól őszig terem. Súlyosan mérgező. 
A mezei szegfűgombával tévesztik össze (Il. 36. o.)! 

. tábla 


XVIII 


1. Feketedő nedűgomba (Hyerocybe conica). Élénkvörös, sárgáspi- 
ros kicsi gomba. Nyomásra, sérülésre megfeketedik. Húsa törékeny, 
vizenyős, puha. Fű között, főleg ősszel terem. Kissé mérgező. 


2. Retekszagú kígyógomba (Mycena pura). Lila, lilásrózsaszín, ró- 
zsaszín, retekszagú, áttetsző húsú, törékeny kis gomba. Erdei tala- 
jon ősszel nagyon gyakori. Kissé mérgező. Az ehető lila pénzecske- 
gombától (I. 28. o.) és a jóval termetesebb /ila pereszkétől (I. 16. o.) 
a szaga jól megkülönbözteti. 


3. Rózsáslemezű kígyógomba (Mycena galericulata). Világos 
szürkés-barnás, bordás kalapú gombácska, szép, világos rózsaszín 
lemezekkel. Tönkje vékony, fénylő, szürkés-fehéres, barnás. Húsa 
vékony, üvegszerű. Fatuskókon, fák tövében többé-kevésbé csopor- 
tosan terem, főleg az őszi időszakban. Nem ehető. 


4. Sárga rókagomba (Cantharellus cibarius). Tojássárga színe miatt 
népiesen tojásgombának is nevezik, de van, ahol nyulica, másutt 
pedig csirkegombaként ismerik. Alakja a tölcsérgombákéhoz ha- 
sonló, de a termőrétege nem lemezes, hanem a tönkre mélyen lefutó 
ráncokból-erekből áll. Kifejletten a kalapja karéjos szélű. Sárgás- 
fehéres húsa kellemes kajsziillatú. Lombos- és fenyőerdők talaján 
nyáron, kora ősszel seregesen terem, mikorrhizás. Egyik legjobb 
ehető gombánk (Il. Fűszernövények, 60. o.). A mérgező világító töl- 
csérgomba (Il. 30. o.) és a nem ehető rozsdasárga tölcsérgomba 
(I. Gombák 2., 20. o.) termőrétege lemezekből áll! 


5. Sötét trombitagomba (Craterellus cornucopioides). Barnásszür- 
ke, feketés, tölcsér vagy trombita alakú gomba. A belseje üres. 
A csaknem sima termőréteg a termőtest külső oldalán van. Húsa 
vékony, ropogós, jóízű (1. Fűszernövények, 60. o.). Erdőtalajon nyár 
végén és ősszel csoportosan, seregesen terem, mikorrhiza kap- 
csolatban él a bükkel, tölggyel. Jól szárítható is. Érdemes gyűjteni. 

XIX. tábla 


1. Ízletes vargánya (Boletus edulis) és 2. nyári vargánya (B. aestiva- 
lis). Mindkét faj nagy termetű, vastag húsú, vaskos tönkű, csöves 
termőrétegű gomba. Kalapjuk világosabb-sötétebb barna, s hal- 
ványbarnás tönkjük hálózatosan recés mintázatú. Az ízletes vargá- 
nyánál inkább csak a tönk felső fele recés, a nyári vargányánál a 
hálózatos rece csaknem a tönk aljáig lehúzódik. Csöves bélésük 
(termőrétegük) eleinte fehéres-krémszínű, majd zöldessárga lesz. 
Húsuk fehér, a színe nem változik. Finom ízű, jó szagú gombák 
(I. Fűszernövények, 56. o.). Erdei fákkal élnek mikorrhizás kapcso- 
latban, lombos- és fenyőerdőkben a savanyúbb talajokon nyáron 
és ősszel gyűjthetők. Szárításra is kiválóan alkalmasak. 


3. Királyvargánya (Boletus regius). Vastag húsú és csöves bélésű, 
mint az előző fajok, de a kalapja rózsásvörös, a termőrétege és 
hálózatosan recés tönkje sárga. Sárga húsa eltörve vagy vágásra 
kissé megkékülhet. Lomboserdőkben nyáron és ősszel termő mi- 
korrhizás faj. Kitűnő ízű és jól szárítható. Nem túl gyakori. 


4. Okkerszínű vargánya (Boletus impolitus). Alkatilag az előzőkhöz 
hasonló, de a tönkjét nem díszíti hálózatos rece. Okkersárgás, ok- 
kerbarnás kalapja fogdosástól rozsdabarnás lesz. Termőrétege és 
tönkje sárgás, a húsa is halványsárga. Lombosfákkal, főleg a bük- 
kel, tölggyel él mikorrhizás viszonyban. Nyáron és ősszel terem. 
Nem gyakori. Étkezési értékét illetően különfélék a vélemények, 
egyesek szerint jó, mások szerint viszont főzéskor karbolszagú. 


5. Molyhos tinóru (Xerocomus subtomentosus). Barnássárga, 
molyhos, száraz kalapú gomba. Csöves termőrétege tág likacsú, sár- 
ga, majd zöldessárga színű. Tönkje karcsú, hengeres, lefelé kissé 
vékonyodó. Fehéres-halványsárgás húsa nem vagy alig kékül. 
Lombos- és fenyőerdőkben egyaránt termő mikorrhizás gomba. 
Nyáron és ősszel nő. Ehető. Jóízű, de néha kissé kesernyés. Ne té- 
vesszük össze a kesernyés tinóruval (l. 46. o.), mert az mérges! 

XX. tábla 


1. Barna érdestinóru (Leccinum scabrum). Barnás-szürkésbarnás 
kalapú gomba. Csöves termőrétege krémszínűből szürkés lesz. Meg- 
nyúlt tönkje világos szemcséktől-pikkelykéktől érdes. Húsa nem 
változtatja a színét, legfeljebb kissé rózsásodhat. Nyírfák gyökerével 
él mikorrhizakapcsolatban. Rokona, a 2. sötét érdestinóru (L. gri- 
seum) a gyertyánhoz kapcsolódik. Sötétebb színű, és a húsa szürkül- 
feketedik. A nyárfa-érdestinóru is hasonlít hozzájuk (I. Gombák 
2., 16. o.). Nyáron és ősszel gyűjthető, ehető gombák. 


3. Vörös érdestinóru (Leccinum aurantiacum). Narancspiros, na- 
rancsbarna kalapbőre gyakran túlér a kalap szélén. Apró pórusú 
csövecskéi fehéresből szürkéssé-olajszürkéssé válnak. A tönk felüle- 
tét borító apró szemcsék-pikkelykék fehéres-narancsos, majd bar- 
na-szürkésbarna színűek. Húsa előbb lilás, majd megsötétül. A rez- 
gő és a fehér nyárhoz társul. Nyáron és ősszel terem. Kiadós méretű, 
jó, ehető gomba. A narancssárga érdestinóru szemcséi feketések, 
és nyír alatt nő (1. Gombák 2., 16. o.). 


4. Barna gyűrűstinóru (Suillus luteus). Ragadós-nyálkás, barna ka- 
lapú gomba, a tönkjén lilásbarna gallérral. Csöves termőrétege sár- 
ga, s a tönk felső része finoman szemcsés. Húsa puha, sárgás- 
fehéres, vajszínű; vaájgombának is nevezik. Az erdei- és a feketefenyő 
mikorrhizás partnere. Nyáron és ősszel gyűjthető. Elkészítése előtt 
húzzuk le nyálkás kalapbőrét. 


5. Fenyőtinóru (Suillus granulatus). Rozsdasárga, rozsdavörös, 
rozsdabarna, ragadós-nyálkás, szárazon pedig fénylő a kalapja. 
Csöves bélésének a likacsai fiatalon szűkek, vajsárgák, s gyakran 
vajsárga cseppeket választanak ki. Később a termőréteg sárga- 
barnássárga lesz, és a likacsai kitágulnak. Világossárga tönkje felül 
korpás-szemcsés. Húsa puha, halványsárga. Az előző fajjal azonos 
helyen él, és azonos időben terem. Frissiben elkészítve jó, ehető 
gomba, de ennek is húzzuk le a kalapbőrét. 

XXI. tábla 


1. Változékony tinóru (Boletus luridus). Sárga-vörös tönkjét hosz- 
szúkás, megnyúlt szemű hálózat díszíti. Kalapszíne változó, 
narancsvörös-barna-olajbarna, fiatalon molyhos. Termőrétegének 
csövecskéi sárgák-sárgászöldek, de a csövek likacsai (pórusai) fiata- 
lon narancsvörös színűek. Termőrétege és sárgás húsa ha megsérül, 
nyomban megkékül. Lomboserdőkben, meszes talajon, főleg tölgy- 
fák alatt gyakori mikorrhizás faj. Kora nyártól az ősz végéig terem. 
Nyersen mérges, legalább 20 percig kell főzni, különben megárthat, 
gyomor- és béltüneteket okoz. 


2. Farkastinóru (Boletus calopus). Hálózatosan recés tönkje felül 
sárga, lefelé szép vörös színű. Termőrétege, a csövecskék és a póru- 
sok is sárgák, majd zöldessárgák. Kalapbőre világosbarna, szürkés- 
barnás, szarvasbőrszerű. Sárgás-fehéres húsa megkékülő. Savanyú 
talajú bükkösök mohapárnáiban és fenyvesekben nyáron és ősszel 
jelenik meg, mikorrhizás. Keserű ízű és mérges. 


3. Kesernyés tinóru (Boletus radicans). Nagy és vastag húsú faj. 
Kalapja fehéres-szürkés-okkeres-barnás. Csöves termőrétege sárga- 
okkeres, nyomásra megkékül. Hasas tönkjének az alsó része gyökér- 
szerűen kihegyesedik, és csak a legfelső részén van nagyon finom 
szemű hálózat. Húsa sárgás, felvágva enyhén megkékül. Kesernyés, 
rossz ízű. Meszes talajú lomboserdőkben él, mikorrhizás. Nyáron 
és ősszel könnyen megtévesztheti a gombagyűjtőket, ha vargányá- 
nak nézik. Mérgező! 


4. Sátántinóru (Boletus satanas). Nemcsak nagy, de kövér is. Vilá- 
gos szürkés-fehéres-zöldes a kalapja, a termőréteg likacsai vörösek, 
s hálózatos recével díszített, hasas tönkje is nagyrészt vörös. 
Fehéres-sárgás húsa gyengén kékülő. Az idős példányok kellemetlen 
szagúak. Mésztartalmú talajokon, ritkás erdőkben, főleg tölgyfák- 
kal és bükkel él mikorrhizaviszonyban. Nyáron és ősszel terem. 
Mérgező, különösen nyersen. 

XXII. tábla 


1. Májgomba (Fistulina hepatica). Májra, nyelvre emlékeztető, 
nagyméretű, csöves termőrétegű faj. Barnásvörös, finoman rücskös 
a felülete, húsa pedig vöröses-hússzínű, rostos-csíkozott, nedvdús. 
Leve barnásvörös. Ehető. Savanykás, fanyar íze miatt pl. salátaként 
fogyasztható. Főleg a tölgyek és a szelídgesztenye tövén terem nyá- 
ron és ősszel. Farontó, élősködő. 


2. Sárga gévagomba (Laetiporus sulphureus). Az ártéri erdők fűzfá- 
in gyakori, de erdei lombosfákon és gyümölcsfákon is láthatók 
élénk kénsárga-narancsszínű, majd kifakuló, emeletes csoportok- 
ban megjelenő termőtestei. Fehéres húsa fiatalon nedvdús, később 
szívóssá válik. Az egészen fiatal példányokat kirántani szokták, az 
öregebb termőtestek nem ehetők. Tavasztól őszig terem. 


3. Pisztricgomba (Polyporus sguamosus). Félkör, vese alakú kalap- 
jának az átmérője akár fél méter is lehet. Okkeres-krém-rozsdás 
színű bőrét sötétebb barna pikkelyek díszítik. Rövid, többnyire ol- 
dalt álló tönkjének a töve fekete. Élesen elüt tőle a csöves termőréteg 
fehéres-krém-okkeres színe. Pórusai végül tágak, szögletesek lesz- 
nek. Szívós húsa étkezésre nem alkalmas, legfeljebb az egészen fiatal 
példányok ehetők. Tavasztól őszig, élő és elhalt lombosfák törzsén 
vagy korhadó tuskóján nő. 


4. Fagyálló likacsosgomba (Polyporus arcularius). Kis termetű, bar- 
nán pikkelyes-nemezes, pillás szélű, kerek kalapjáról tág, szögletes- 
megnyúlt pórusairól és többnyire középpontban álló tönkjéről is- 
merhető fel. Húsa vékony, szívós. Lehullott ágakon nő. Egész évben 
terem, de tél végén, tavasszal a leggyakoribb. Nem ehető. 


5. Sárga gereben (Hydnum repandum). Kalaposgombára emlékezte- 
tő alakú, de tüskés termőrétegű, okkersárga, sárgás-fehéres gomba. 
Az idős példányok húsa kesernyés, szívós lesz, de a fiatalja ehető. 
Lombos- és fenyőerdők talaján nyáron és ősszel helyenként gyakori. 

XXIII. tábla 


1. Pecsétviaszgomba (Ganoderma lucidum). Feltűnően fényes, ke- 
mény kéreg fedi, olyan, mintha lakkozva lenne. Vörösbarna, geszte- 
nyebarna színű, de a kalap széle vagy a fiatal, még nem , kalapos" 
termőtestek csúcsa világosabb, fehéres, sárga, narancsszínű. Termő- 
rétegének pórusai eleinte fehéresek, krémszínűek, végül barnák. Ka- 
lapja féloldalas, mert a tönk oldalt csatlakozik hozzá. Húsa fake- 
ménységű. Erdei fák gyökérparazitája, főleg a fák körül, a talajon 
nő. Évelő. Szép példányai dísznek használhatók. 


2. Bükkfa-tapló (Fomes fomentarius). Évről évre vastagodó, lópata- 
szerű vagy nagy, félkör alakú termőtestei szürkék, barnásszürkék, 
feketések, körben árkosak. Húsa és termőrétege éretten vörösbarna. 
A csövecskék pórusai tűszúrásszerűek. Fakeménységű. Kártételét 
derékban kettétört öreg bükkök - valóságos taplómúzeumok - jel- 
zik, de más lombosfákat is tönkretesz. Nagyon gyakori. Húsából 
Erdélyben taplósapkát, táskákat készítenek. 


3. Lepketapló (Trametes versicolor) Legyező vagy félkör alakú ter- 
móőtestei leginkább csokrosan nőnek. Bársonyos felületű, sokszínű- 
en sávozott; szürke, barna, feketés, kékes, sárga, rozsda-, narancsos 
színű, a széle világosabb, sárgás-fehéres. Lombosfák tuskóján, tör- 
zsén, korhadó, letört ágain gyakori. Nem évelő. Szárazcsokrokban 
díszként alkalmazható. 


4. Könnyező házigomba (Serpula lacrymans). Az épületek beépített 
faanyagának veszedelmes kártevője. Nedves környezetben, csőrepe- 
dések, beázások után jelenik meg. Nagy, lepényszerű termőtestének 
a széle fehéres, a közepe pedig sárgásbarna-rozsdabarna, ráncos, 
redős termőréteggel borított. Felületén gyakran cseppeket választ 
ki, , könnyezik", Nem mindig fejleszt termőtestet, sokszor csak ros- 
tos nyalábok és fehéres-piszokszínű hártya jelzi jelenlétét. Tönkrete- 
szi a padlózatot, ajtótokokat, padlástérben a gerendákat, de nem 
kíméli a bútorokat, könyveket sem. 

XXIV. tábla 


1. Mozsárütőgomba (Clavariadelphus pistillaris). Bunkó alakú ter- 
mőteste okkersárga-okkerbarna színű. Kesernyés-keserű ízű, fehér 
húsa kissé rózsásodhat. Erdőtalajon nyáron és ősszel terem. Nem 
ehető. 


2. Sárga koraligomba (Ramaria flava) és rokon fajai. Egymástól 
való megkülönböztetésük nem könnyű. Közös jellemzőjük, hogy 
elég nagy termetű, ágas-bogasan elágazó, korallszerű termőtestük 
sárga, okkersárga színű, és a tövük fehéres, olykor borvörösen foltos 
is. Savanyú talajú erdeinkben az őszi időszakban helyenként nagy 
mennyiségben találhatók. Ehető és hashajtó hatású faj is van köz- 
tük, s könnyen összetéveszthetők a gyakran velük együtt termő, eny- 
hén mérgező cifra korallgombával (1. Gombák 2., 6. o.) 


3. Rózsás korallgomba (Ramaria botrytis). Ez a faj fiatal korában 
könnyen felismerhető arról, hogy rövid ágacskáinak a vége pirosas- 
borvörös, és a termőtest töve feltűnően vastag. Ebben az állapotban 
ehető, később, amikor az ágai megnyúlnak, kifakulnak, már a húsa 
is szívós lesz. Savanyú talajú lemboserdőkben nyár végén, ősszel nő. 


4. Káposztagomba (Sparassis crispa, S. laminosa). Sárgás-fehéres, 
öregen okkerbarnás termőtestük jó nagyra nőtt karfiolra emlékez- 
tet. Nem olyan tömör, mint a karfiol, mert az ellaposodó ágvégek 
fodrosan görbülők, kanyargósak. Fenyőfák tövén, tuskóján nyáron 
és ősszel a S. erispa terem. Lombosfák, főleg tölgyek tövén, tuskó- 
ján rokona, a hasonló megjelenésű S. laminosa él. Mindkét faj fia- 
talon ehető. Nem gyakoriak, de feltűnő, érdekes gombák. 


5. Enyves korallgomba. (Calocera viscosa). Alakja a korallgombákéra 
emlékeztet, de nem tartozik a szorosabb rokonságukba. Kisebb terme- 
tű, élénksárga-narancssárga, enyves-ragadós, korallszerűen elágazó 
termőtestei fenyőfaanyagon vagy a talajon, fenyőtű között találhatók 
az őszi hónapokban. Húsa porcszerű, hajlékony. Nem ehető. 


52 

1. Barna csészegomba (Peziza badia). A barna színű csészegombák 
egyike. Elég nagyra megnőhet, átmérője elérheti a 8 cm-t is. Csészé- 
jének a belseje - a termőrétege - olajbarna, külső része pedig vörös- 
barna és szemcsés. Könnyen összetörik. Erdei talajon, növényi hul- 
ladékon, korhadó fűrészporon nyáron és ősszel terem. Ehető. 


2. Bordás serleggomba (Paxina acetabulum). Nyeles termőteste ser- 
leg alakú. A csésze kívül-belül barna, kormosbarna, bordás-baráz- 
dás nyele pedig fehéres. A nyél bordái felhatolnak a csésze külső 
oldalára. Lomboserdőkben, főleg meszes talajon, áprilistól júniusig 
terem. Egyes területeken tömegesen jelenik meg. Ehető. 


3. Lila tulipángomba (Sarcosphaera eximia). A fiatal, még zárt, 
gömbölyded, fehéres termőtestek eleinte alig látszanak ki a fenyőtű 
avarból. Később félig kiemelkednek a talajból, és hegyes karéjok- 
kal csillag alakban felrepednek, olyanok lesznek, mint a tulipán. 
A belsejüket borító termőréteg lila, barnáslila színű. Fenyőerdőkben 
tavasszal terem. Mérgező. 


4. Redős papsapkagomba (Gyromitra esculenta). Szép vörösbar- 
na színű, gömbölyded süvege agyvelőszerűen tekervényes-ráncos. 
Tönkje fehéres-krémszínű, zömök. Belsejében több üreg van, a te- 
kervényes válaszfalak kis kamrákra osztják. A fenyvesek tavaszi 
gombája. Súlyos mérgezést okozhat. Veszélyessége miatt - a koráb- 
bi véleményekkel ellentétben - leforrázva sem fogyasztható. 


5. Homoki papsapkagomba (Helvella leucopus). Sötétbarna, feke- 
tésbarna süvege 2-3 lebenyből áll, többé-kevésbé nyereg alakú. Si- 
ma, hengeres tönkje fehér-fehéres vagy füstszürkésen árnyalt. Több- 
nyire közepes termetű. Homoki nyárasainkban áprilisban-május- 
ban gyakran nagy mennyiségben terem. Kissé mérgező. Azon kevés 
gombafaj közé tartozik, amelyek alapos forrázással méregteleníthe- 
tők. Előfordul azonban, hogy még így is megárt, ne fogyasszuk! 

1. Ízletes kucsmagomba (Morchella esculenta). Kucsmára emlékez- 
tető, gödrös felületű süvege tojás alakú, de lehet csaknem gömböly- 
ded is. Színe szürkés-barnás, sárgás-barnás vagy okkersárga, és tel- 
jesen össze van nőve a tönkkel. Tönkje világos, fehéres-krémszínű, 
okkeres, az alja felé kissé kiszélesedő. Húsa ropogós, törékeny. Bel- 
seje teljesen üres, együregű. Füves, bokros helyeken, erdőben, erdő- 
széleken és kertekben áprilisban, májusban terem. A gombagyűjtők 
minden évben nagyon várják megjelenését, mert igen kedvelt, ehető 
gomba. Töltött gombának elkészítve vagy párizsiasan kisütve na- 
gyon finom (I. Fűszernövények, 52. o.). Ne tévesszük össze a vörös- 
barna, agyvelőszerűen tekervényes süvegű redős papsapkagombával 
(I. 54. o.)! E mérgező faj belsejében több üreg van. 


2. Hegyes kucsmagomba (Morchella conica). Hosszúkás, hegyes 
kucsmája sötétebb, mint az előző fajé: olajbarna színű hosszirá- 
nyú, feketés bordákkal, hosszanti sorokba rendezett gödörkékkel. 
Kucsmája teljesen össze van nőve a fehéres-okkeres tönkkel. A ter- 
mőtest belseje üres. Húsa ropogós, törékeny. Erdőben, erdőszéleken 
tavasszal terem. Ízletes, ehető gomba. 


3. Fattyú kucsmagomba (Mitrophora semilibera). A süveg alsó része 
nincs a tönkkel összenőve, hanem a fele vagy harmada szabadon 
áll. Süvege kúp alakú, a tönkhöz képest aránylag kicsi; színe barna, 
olajbarna, hosszanti sorokba rendezett gödörkékkel, sötétebb bor- 
dákkal. Tönkje fehéres-krémszínű, felfelé keskenyedő, korpás, rán- 
cos felületű. Belseje együregű, üres. Húsa törékeny. Erdőben és er- 
dőszéleken tavasszal gyűjthető, ehető gomba. 


4. Cseh kucsmagomba (Ptychoverpa bohemica). Az előzőeknél kar- 
csúbb, igen törékeny gomba. Kicsi, rozsdabarna, ráncos kucsmája 
gyűszű alakú, és csak a tönk csúcsával nő össze. Szintén tavasszal 
nő, az előző fajokéhoz hasonló termőhelyeken. Ehető, de vizenyős, 
törékeny húsa hamar romlik. 

1. Erdei szömörcsög (Phallus impudicus). Fiatalon olyan, mint egy 
tojás, , boszorkánytojásnak"" is nevezik. Ebben az állapotban még 
szagtalan. Később a tojás kocsonyás belsejéből fehér, szivacsos tönk 
emelkedik ki, olajzöld nyálkával bevont süveggel. Ilyenkor a kucs- 
magombára emlékeztet. A burok bocskorként marad meg a tönk 
alján. Nyáron és ősszel erdeinkben a kifejlett példányok átható, 
undorító dögszagot árasztanak, mellyel a legyeket csalogatják ma- 
gukhoz. Kötött talajon, erdőben, bokros helyeken gyakori. A 2. 
homoki szömörcsög (Ph. hadriani) a homoki akácosokban él. Kül- 
ső burka rózsaszín, s fogdosásra lilás lesz. Mindkét faj csak fiatalon 
ehető. 


3. Szürke pöfeteg (Bovista plumbea). Csaknem gömbölyű kis gom- 
ba. Ha megnyomjuk, vagy megérik, széttöredezve leválik róla a si- 
ma, fehér külső burok. Belső burka ólomszürke, pergamenszerű, 
a közepén kis szájnyílással. Nyáron és ősszel terem, de szárazon 
szinte egész évben megtalálható a legelők rövid füvű gyepjében. 
Nagyon gyakori. Fiatalon, amíg a belseje fehér, ehető. 


4. Bimbós pöfeteg (Lycoperdon perlatum). Fehér-fehéres vagy kissé 
okkeres-barnás felületét letörölhető szemcsék, tüskék borítják. Ha 
ezek lehullanak, hálózatos rece látható a helyükön. Szivacsos belse- 
je megérve zöldesbarna-barna, poros lesz. A spórák a termőtest 
tetején keletkező kis nyíláson pöfögnek ki. Lombos- és fenyőerdők 
talaján az avarban tavasztól őszig terem. Amíg a belseje fehér, ehető, 
de ne tévesszük össze a halálosan mérgező gyilkos galóca és fehér 
galóca (1. 4. o.) sima burkú, fiatal tojásaival vagy a mérgező áltrif- 
lákkal (1. 60. o. és Gombák 2., 60. o.). 


5. Erdei csillaggomba (Geastrum sessile). Külső burka csillag alak- 
ban reped szét, és kissé felemeli a gömbölyded belső burokban levő 
termőrészt. Pergamenszerű, okkeres, világosbarna gomba. Erdei 
avarban tavasztól őszig gyakori. Étkezésre alkalmatlan. 

1. Óriás pöfeteg (Langermannia gigantea). Gömbölyded, fehér ter- 
mőteste emberfejnél is nagyobbra nő. Kezdetben belül is fehér, és 
sajtszerűen szeletelhető. Megérve belseje zöldessárga-olajbarna, 
porszerű tömeggé válik, a spórákat a szél szállítja. (Az egész gomba 
darabokra hullik szét.) Nitrogéndús talajokon, erdőben, füves he- 
lyeken, zöldség-, gyümölcs- és szőlőkultúrákban nő. Ilyen helyeken 
nyáron és ősszel nagy zsákmányra tehetünk szert. Addig ehető, amíg 
a belseje fehér. Különösen kirántva ízletes. Szárítani is lehet. 


2. Rőt áltrifla (Scleroderma citrinum). Gömbölyded, gumószerű 
termőtestének fehéres erekkel márványozott belseje már kezdetben 
sem tiszta fehér, hanem szürkés-lilás-feketés, éretten pedig zöldes- 
szürke porrá válik. Sárgás-rozsdabarnás, kemény, vastag kérgét pik- 
kelyek, szemölcsök díszítik. A gumó tövén gyökérszerűen elágazó 
rész látható. Mikorrhizás gomba. Savanyú erdőtalajokon, moha- 
párnákban, avarban vagy a csupasz földön jelenik meg a nyári és 
őszi időszakban. Mérgező. 


3. Homoki szarvasgomba (Terfezia terfezioides). Föld alatt terem, 
de gyakran megrepeszti a talajt, s öklömnyi fehéres gumói kissé 
kibújnak a felszínre. Belseje fehér, okkersárgásan márványozott. 
Kezdetben jó szagú, de éretten bűzös, barna tömeggé válik. Meszes 
homoktalajokon, főleg akácfák közelében terem, nyáron és ősszel. 
Nyersen mérgező, ezért csak alaposan megsütve vagy megfőzve ehe- 
tő a fiatalja. 


4. Nyári szarvasgomba (Tuber aestivum). Dió, burgonya nagysá- 
gú gumóját régen disznóval túratták ki a földből. Kutyát is be 
lehet idomítani keresésére. Barnásfekete, rücskös-varangyos a kérge. 
A belseje eleinte fehér, szürkés-sárgásfehéres, majd barnás-szürkés; 
márványosan erezett. Mikorrhizás faj, főleg öreg tölgyek, bükkök 
alatt, meszes talajon remélhető, hogy rátalálunk. Kitűnő ízű cseme- 
gegomba, de megfizethetetlenül drága (1. Fűszernövények, 56. o.). 

